b'\n_START_ARTICLE_\nP\xc3\xa4r Stenb\xc3\xa4ck\n_START_SECTION_\nMuistelmateos\n_START_PARAGRAPH_\nStenb\xc3\xa4ck julkaisi syksyll\xc3\xa4 2009 muistelmateoksen Kriisej\xc3\xa4 ja katastrofeja (Kriser och katastrofer, Schildts). Kirjan sis\xc3\xa4ll\xc3\xb6st\xc3\xa4 her\xc3\xa4tti eniten huomiota tieto, jonka mukaan \xe2\x80\x9der\xc3\xa4s tunnettu suomalainen\xe2\x80\x9d oli huhtikuussa 2007 pyrkinyt Norjan suurk\xc3\xa4r\xc3\xa4jien Nobel-komitealle l\xc3\xa4hett\xc3\xa4m\xc3\xa4ll\xc3\xa4\xc3\xa4n kirjeell\xc3\xa4 est\xc3\xa4m\xc3\xa4\xc3\xa4n Nobelin rauhanpalkinnon my\xc3\xb6nt\xc3\xa4misen presidentti Martti Ahtisaarelle. Kirjeess\xc3\xa4 oli ollut lukuisia kielteisi\xc3\xa4 arvioita Ahtisaaresta. _NEWLINE_Stenb\xc3\xa4ck sai kirjeest\xc3\xa4 tiedon tuoreeltaan Nobel-komitean sihteerilt\xc3\xa4 Geir Lundestadilta, joka ei kuitenkaan paljastanut kirjeen l\xc3\xa4hett\xc3\xa4j\xc3\xa4n henkil\xc3\xb6llisyytt\xc3\xa4. Stenb\xc3\xa4ck kirjoitti t\xc3\xa4m\xc3\xa4n j\xc3\xa4lkeen oma-aloitteisesti ja Ahtisaaren tiet\xc3\xa4m\xc3\xa4tt\xc3\xa4 Nobel-komitealle kirjeen, jossa h\xc3\xa4n osoitti Ahtisaarta vastaan esitetyt v\xc3\xa4itteet per\xc3\xa4tt\xc3\xb6miksi. Ahtisaari sai rauhanpalkinnon seuraavana vuonna, 2008. Muistelmateoksen julkistamisen j\xc3\xa4lkeen ulkoministeri Alexander Stubb vaati Ahtisaarta vastaan suunnatun kirjeen kirjoittajaa ilmoittautumaan. Vuonna 2015 julkaisemissaan muistelmissa Nobel-komitean entinen sihteeri Geir Lundestad paljasti kirjeen kirjoittajan olleen entinen suurl\xc3\xa4hettil\xc3\xa4s ja Suomen ulkoministeri Keijo Korhonen, joka oli syytt\xc3\xa4nyt Ahtisaarta heikosta moraalista ja rahan haalimisesta rauhanv\xc3\xa4litysteht\xc3\xa4vill\xc3\xa4\xc3\xa4n.'